Dit sou beter gewees het as sy pa hom aangerand het, sê die seun aan LOUIS AWERBUCK. Eerder as dit wat sy pa vir hom gesê het.
Hy is tingerig en skraal, en kom sag-huiwerig voor. Ek verduidelik aan hom dat hy baie vrae gaan moet beantwoord en dat hy eerlik moet wees. Hy kan niks wegsteek nie, anders gaan dit teen hom tel in die hof, beklemtoon ek 'n tweede keer. 'n Regsmediese verslag is 'n ernstige ding, mens moet jou feite reg hê, en bowenal moet jy objektief bly. Onthou, sê ek vir hom, jy word deur 'n klag van moord in die gesig gestaar.
Ek maak 'n nota: Hy kom ten volle georïenteer en sonder gedagteprosesversteurings voor. Hy weet dus watter dag van die week dit is, waar hy is, en hoekom hy daar is. Hy hallusineer nie en is in staat om logiese sinne te formuleer. Hy is by sy volle verstand...